CELEX: 52017DP0232
Language: hu
Date: 2017-06-01 00:00:00
Title: Az Európai Parlament 2017. június 1-jei határozata a Kovács Béla mentelmi jogának felfüggesztésére irányuló kérelemről (2016/2266(IMM))

30.8.2018   
            
            
               HU
            
            
               Az Európai Unió Hivatalos Lapja
            
            
               C 307/188
            
         
      P8_TA(2017)0232
      Kovács Béla mentelmi jogának felfüggesztésére irányuló kérelem
      Az Európai Parlament 2017. június 1-jei határozata a Kovács Béla mentelmi jogának felfüggesztésére irányuló kérelemről (2016/2266(IMM))
      (2018/C 307/31)
      
         Az Európai Parlament,
      
                  —
               
               
                  tekintettel a Dr. Polt Péter, Magyarország legfőbb ügyésze által 2016. szeptember 19-én a Kovács Béla ellen a Központi Nyomozó Főügyészség által indított büntetőeljárással összefüggésben eljuttatott és 2016. október 3-án a plenáris ülésen bejelentett, a Kovács Béla mentelmi jogának felfüggesztésére irányuló kérelemre,
               
            
                  —
               
               
                  miután eljárási szabályzata 9. cikke (6) bekezdésének megfelelően 2017. január 12-ére, január 30-ára és március 22-ére meghallgatásra hívta meg Kovács urat,
               
            
                  —
               
               
                  tekintettel az Európai Unió kiváltságairól és mentességeiről szóló 7. jegyzőkönyv 8. és 9. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,
               
            
                  —
               
               
                  tekintettel az Európai Unió Bírósága által 1964. május 12-én, 1986. július 10-én, 2008. október 15-én és 21-én, 2010. március 19-én, 2011. szeptember 6-án és 2013. január 17-én hozott ítéletekre (1),
               
            
                  —
               
               
                  tekintettel Magyarország Alaptörvénye 4. cikkének (2) bekezdésére, az Európai Parlament magyarországi képviselőinek jogállásáról szóló 2004. évi LVII. törvény 10. § -ának (2) bekezdésére és 12. § -ának (1) bekezdésére, valamint az Országgyűlésről szóló 2012. évi XXXVI. törvény 74. § -ának (1) és (3) bekezdésére,
               
            
                  —
               
               
                  tekintettel eljárási szabályzata 5. cikkének (2) bekezdésére, 6. cikkének (1) bekezdésére és 9. cikkére,
               
            
                  —
               
               
                  tekintettel a Jogi Bizottság jelentésére (A8-0203/2017),
               
            
                  A.
               
               
                  mivel Magyarország legfőbb ügyésze kérelmezte egy európai parlamenti képviselő, Kovács Béla mentelmi jogának felfüggesztését, hogy nyomozást lehessen lefolytatni annak kivizsgálása érdekében, hogy megáll-e vele szemben a jelentős vagyoni hátrányt okozó költségvetési csalás bűncselekmény vádja a magyar Büntető Törvénykönyv 396. § -a (1) bekezdésének a) pontja értelmében, valamint a folytatólagosan elkövetett hamis magánokirat felhasználása bűncselekmény vádja a Büntető Törvénykönyv 345. § -a értelmében; mivel az említett paragrafus értelmében aki jog vagy kötelezettség létezésének, megváltozásának vagy megszűnésének bizonyítására hamis, hamisított vagy valótlan tartalmú magánokiratot felhasznál, vétség miatt egy évig terjedő szabadságvesztéssel büntetendő;
               
            
                  B.
               
               
                  mivel az Európai Unió kiváltságairól és mentességeiről szóló 7. jegyzőkönyv 9. cikke értelmében az Európai Parlament tagjai saját államuk területén a parlamentjük tagjaira vonatkozó mentességet élvezik;
               
            
                  C.
               
               
                  mivel Magyarország Alaptörvénye 4. cikkének (2) bekezdése értelmében az országgyűlési képviselőt mentelmi jog illeti meg; mivel az Európai Parlament magyarországi képviselőinek jogállásáról szóló 2004. évi LVII. törvény 10. § -ának (2) bekezdése szerint az európai parlamenti képviselőt az országgyűlési képviselővel azonos mentelmi jog illeti meg, valamint mivel a 12. § -ának (1) bekezdése szerint az európai parlamenti képviselő mentelmi jogának felfüggesztése tárgyában az Európai Parlament dönthet; mivel az Országgyűlésről szóló 2012. évi XXXVI. törvény 74. § -ának (1) bekezdése szerint a képviselő ellen csak az Országgyűlés előzetes hozzájárulásával lehet büntetőeljárást, valamint – a mentelmi jogról az adott ügyre vonatkozó önkéntes lemondás hiányában – szabálysértési eljárást indítani vagy folytatni; mivel ugyanezen törvény 74. § -ának (3) bekezdése szerint a mentelmi jog felfüggesztésére irányuló indítványt a vádirat benyújtásáig a legfőbb ügyész terjeszti elő;
               
            
                  D.
               
               
                  mivel az európai parlamenti képviselők statútumának elfogadásáról szóló, 2005. szeptember 28-i 2005/684/EK, Euratom európai parlamenti határozat (2) 21. cikkének (1) és (2) bekezdése alapján a képviselők jogosultak az általuk szabadon megválasztott személyzet segítségét igénybe venni, és a Parlament viseli az e személyzet foglalkoztatása révén a képviselőknél ténylegesen felmerülő költségeket;
               
            
                  E.
               
               
                  mivel az európai parlamenti képviselők statútumának végrehajtási intézkedéseiről szóló, 2008. május 19-i és július 9-i elnökségi határozat 34. cikkének (4) bekezdése értelmében az Elnökség által előírt feltételek mellett a gyakornoki megállapodásokkal összhangban felmerülő költségek is megteríthetők;
               
            
                  F.
               
               
                  mivel a képviselők gyakornokaira vonatkozó szabályokról szóló, 2010. április 19-i elnökségi határozat 1. cikkének (1) bekezdése alapján az Európai Parlament képviselői, annak érdekében, hogy hozzájáruljanak az európai oktatáshoz és szakképzéshez, valamint, hogy elősegítsék az intézmény működésének jobb megértését, szakmai gyakorlatot biztosíthatnak a brüsszeli és strasbourgi plenáris ülések idején, vagy a megválasztásuk szerinti országban végzett képviselői tevékenységeik során;
               
            
                  G.
               
               
                  mivel a gyakornoki szabályzat 5. cikkének (1) és (2) bekezdése alapján a szakmai gyakorlatra vonatkozó egyedi intézkedéseket a képviselő és a gyakornok által aláírt írásbeli gyakornoki megállapodás tartalmazza; mivel a gyakornoki megállapodásban külön záradékban kifejezetten rögzíteni kell, hogy az Európai Parlament nem tekinthető a megállapodás szerződő felének; mivel a gyakornoki szabályzat 5. cikkének (4) bekezdése szerint a szakmai gyakorlattal kapcsolatos költségek, többek között az ösztöndíjak és – amennyiben azt a képviselő fizeti – a biztosítási költség a parlamenti asszisztensi juttatásokból – a végrehajtási intézkedések 33. cikkének (4) bekezdésével összhangban – a juttatás mértékéig fedezhetők;
               
            
                  H.
               
               
                  mivel a gyakornoki szabályzat 1. cikke (1) bekezdésének utolsó mondata szerint a gyakornokok számára biztosított ösztöndíj nem lehet olyan jellegű, hogy az a valóságban burkolt díjazást testesítsen meg; mivel a 7. cikk (1) bekezdése alapján a szakmai gyakorlat folyamán a gyakornok az érintett képviselő kizárólagos felelőssége alá tartoznak;
               
            
                  I.
               
               
                  mivel a jelen esetben a Parlament nem talált bizonyítékot a fumus persecutionisra, azaz arra, hogy elegendően komoly és megalapozott gyanú állna fenn arra vonatkozóan, hogy a mentelmi jog felfüggesztésére irányuló kérelmet olyan eljárással kapcsolatban nyújtották volna be, amelynek célja, hogy politikai kárt okozzon az érintett képviselőnek;
               
            
                  J.
               
               
                  mivel a Parlament korábbi elnökének arra vonatkozó határozata, hogy Kovács úrral szemben büntetésként megrovást szab ki a magatartási kódex (3) 1. cikke a) pontjának megsértése miatt, nem tekinthető egyenértékűnek egy res judicata-t eredményező bírósági ítélettel azon ügyeket illetően, amelyekre a Központi Nyomozó Főügyészség által indított büntetőeljárás vonatkozik; mivel következésképpen nem sérül a ne bis in idem elve; mivel következésképpen a Parlament korábbi elnöke által a magatartási kódex értelmében kiszabott szankció nem akadályozza meg, hogy Magyarországon büntetőeljárást indítsanak vagy folytassanak, hogy megvizsgálják, megáll-e vele szemben a vád;
               
            
               
                  1.
               
               
                  úgy határoz, hogy felfüggeszti Kovács Béla mentelmi jogát;
               
            
               
                  2.
               
               
                  utasítja elnökét, hogy haladéktalanul továbbítsa ezt a határozatot és az illetékes bizottság jelentését Magyarország illetékes hatóságának és Kovács Bélának.
               
            
         (1)  A Bíróság 1964. május 12-i ítélete,Wagner kontra Fohrmann és Krier, 101/63., ECLI:EU:C:1964:28; a Bíróság 1986. július 10-i ítélete, Wybot kontra Faure és társai, 149/85., ECLI:EU:C:1986:310; a Törvényszék 2008. október 15-i ítélete, Mote kontra Európai Parlament, T-345/05., ECLI:EU:T:2008:440; a Bíróság 2008. október 21-i ítélete, Marra kontra De Gregorio és Clemente, C-200/07. és C-201/07., ECLI:EU:C:2008:579; a Törvényszék 2010. március 19-i ítélete, Gollnisch kontra Európai Parlament, T-42/06., ECLI:EU:T:2010:102; a Bíróság 2011. szeptember 6-i ítélete, Patriciello, C-163/10., ECLI: EU:C:2011:543; a Törvényszék 2013. január 17-i ítélete, Gollnisch kontra Parlament, T-346/11. és T-347/11., ECLI:EU:T:2013:23.
      
         (2)  HL L 262., 2005.10.7., 1. o.
      
      
         (3)  Lásd az eljárási szabályzat I. mellékletét, az európai parlamenti képviselők pénzügyi érdekeltségekre és összeférhetetlenségre vonatkozó magatartási kódexét.